City Lodge het droewige Kersfees gehad | Netwerk24
Deur William Horne 04 Februarie 2020 13:19
Die vakansietyd was nie genoeg om City Lodge van ’n droewige halfjaar tot einde Desember te red nie, sê die hotelgroep.
In ’n verklaring op die JSE se nuusdiens, Sens, sê City Lodge hy verwag nou ’n enorme daling in sy verdienste vir die halfjaar tot einde Desember. Die syfers is nog nie finaal nie, maar wanneer sy resultate op 20 Februarie gepubliseer word, verwag die groep onder meer ’n daling in sy wesensverdienste per aandeel van tussen 64% en 69% vergeleke met die halfjaar tot einde Desember 2018. Dit kom neer op ’n verwagte wesensverdienste per aandeel van slegs tussen R1,17 en R1,34.
City Lodge skryf ’n groot deel van die daling toe aan die nuwe rekeningkundige standaarde van IFRS16 wat hy nou toepas. Selfs sonder dié nuwe standaarde was die tweede helfte van 2019 egter steeds nie ’n goeie tyd vir die hotelbedryf nie.
Sonder die toepassing van IFRS16 sou sy genormaliseerde wesensverdienste steeds met ’n verwagte 27% tot 32% gedaal het tot tussen R111 miljoen en R119,2 miljoen vergeleke met ’n jaar gelede.
City Lodge se aandeelprys het ná die nuus begin val en het om 12:25 reeds 3,72% van sy waarde vir die dag verloor en op R68,79 gestaan.
’n Jaar gelede het sy aandele vir meer as R120 verhandel.
Meer oor: City Lodge Hotels | Toerisme | Hotelle | Toerismebedryf
Dít hou toeriste weg uit SA
Marriott gaan groot in Afrika
Kaapse toerisme herstel ná droogte, wys syfers